TEAMG กางเป้ารายได้ปีนี้ 1.8 พันลบ. ทยอยรับรู้ “แบ็กล็อก” 3.5 พันลบ.
TEAMG คงเป้ารายได้ปีนี้ 1.8 พันลบ. หลังตุนแบ็กล็อกกว่า 3.5 พันลบ. ซึ่งจะทยอยรับรู้ต่อเนื่อง โดยแบ่งเป็นสัดส่วนงานภาครัฐ 73% งานภาคเอกชน 22% งานโครงการต่างประเทศ 3% และงานอื่นๆ 2%
27 ก.ย. 2564

นายอภิชาติ สระมูล ประธานเจ้าหน้าที่บริหาร บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เปิดเผยว่า บริษัทฯคงเป้ารายได้ปีนี้ที่ 1.80 พันล้านบาท แม้รายได้ในช่วงครึ่งปีแรกจะอยู่ที่ 767 ล้านบาท ลดลง 12% จากช่วงเดียวกันของปีก่อน เนื่องจากในปีนี้เผชิญกับสถานการณ์การแพร่ระบาดของเชื้อไวรัสโควิด-19 ระลอกสาม และมาตรการล็อกดาวน์ ทำให้งานภาครัฐและเอกชนต้องชะลอตัว และไม่สามารถรับงานโครงการในต่างประเทศได้
อย่างไรก็ตามในช่วงครึ่งปีหลังคาดว่าสถานการณ์โควิด-19 จะมีทิศทางที่ดีขึ้น และบริษัทฯยังมีงานในมือ (Backlog) ณ สิ้นสุดไตรมาส 2/2564 ที่ 3.50 พันล้านบาท ซึ่งจะทยอยรับรู้ต่อเนื่อง หากเป็นงานที่เกี่ยวกับการก่อสร้างจะทยอยรับรู้ราว 4 – 5 ปี แต่ถ้าเป็นงานที่ปรึกษาโครงการจะทยอยรับรู้ใน 1 – 2 ปี โดย Backlog ดังกล่าว แบ่งเป็นสัดส่วนงานภาครัฐ 73% งานภาคเอกชน 22% งานโครงการต่างประเทศ 3% และงานอื่นๆ 2%
สำหรับงานที่เป็น Non-Consulting services อย่างโครงการ Solar Rooftop ที่ติดตั้งให้บริษัท Siam Quality Steel ขนาด 0.60 เมกะวัตต์ และ บริษัท Linh Gas Cylinder ขนาด 1.00 เมกะวัตต์ คาดว่าจะสามารถ COD ได้อย่างน้อย 1 โครงการภายในปีนี้
ส่วนงานที่บริษัทฯเพิ่งได้รับมาอย่าง โครงการติดตั้งและดำเนินการระบบผลิตน้ำประปา เพื่อใช้ในโรงพยาบาลสวรรค์ประชารักษ์ (แห่งใหม่) อำเภอเมือง จังหวัดนครสวรรค์ มูลค่าประมาณ 245 ล้านบาท คาดว่าจะใช้ระยะเวลาในการออกแบบราว 8 เดือน และโครงการจะก่อสร้างแล้วเสร็จในปี 2565
ทั้งนี้ ณ ปัจจุบันบริษัทฯมีงานที่กำลังดำเนินการอยู่ทั้งสิ้น 356 โครงการ แบ่งเป็นโครงการภาครัฐ 101 งานภาคเอกชน 184 งาน โครงการต่างประเทศ 46 งาน และโครงการอื่นๆ อีก 25 งาน ซึ่งบริษัทฯยังคงติดตามโครงการอื่นๆ ที่จะเกิดขึ้นในช่วงครึ่งปีหลังอีกกว่า 70 โครงการ เช่น โครงการ Flood Drainage System for BMA ระบบป้องกันน้ำท่วมในกรุงเทพฯ, โครงการ Track Doubling Projects for SRT รถไฟรางคู่ และ โครงการ Eastern Economic Corridor for EEC เป็นต้น
 